BROJ: 711-I-41-P-365-17/20-06-18

Zagreb, 20. rujna 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Maria Hlada, zamjenika općinskog načelnika Općine Jakovlje,** pokrenutim Odlukom Povjerenstva BROJ: 711-I-843-P-365-17/19-04-18 od 1. veljače 2019.,na 63. sjednici, održanoj 20. rujna 2019., donosi sljedeću:

**ODLUKU**

1. **Istovremenim obnašanjem dužnosti zamjenika općinskog načelnika Općine Jakovlje te obavljanjem funkcije direktora trgovačkog društva SP HLAD 4M d.o.o. iz Jakovlja, počevši od 8. lipnja 2017.g. do dana donošenja ove Odluke, dužnosnik Mario Hlad počinio je povredu članka 14. stavka 1. ZSSI-a.**
2. **Istovremenim obnašanjem dužnosti zamjenika općinskog načelnika Općine Jakovlje te obavljanjem poslova upravljanja u obrtu TERMO HLAD, u vlasništvu dužnosnika, počevši od 8. lipnja 2017.g. do dana donošenja ove Odluke, dužnosnik Mario Hlad počinio je povredu članka 14. stavka 1. ZSSI-a.**
3. **Za povrede ZSSI-a, opisane pod točkama I. i II. ove izreke, dužnosniku Mariu Hladu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne naknade u iznosu od 3.000,00 kn, koja će se izvršiti u 6 jednakih uzastopnih mjesečnih obroka, svaki u pojedinačnom iznosu od 500,00 kn.**
4. **Upućuje se dužnosnik Mario Hlad da u roku od 60 dana od dana primitka ove Odluke razriješi situaciju povreda odredbi ZSSI-a opisanih u točki I. i II. ove izreke, a u protivnom Povjerenstvo može protiv dužnosnika pokrenuti novi postupak sukoba interesa.**

Obrazloženje

Povjerenstvo je na 37. sjednici, održanoj 1. veljače 2019.g. pokrenulo postupak za odlučivanje o sukobu interesa protiv dužnosnika Maria Hlada, zbog mogućih povreda članka 14. stavka 1. ZSSI-a, koje proizlaze iz obnašanja dužnosti zamjenika općinskog načelnika Općine Jakovlje te istovremenog obavljanja funkcije direktora trgovačkog društva SP HLAD 4M d.o.o. iz Jakovlje odnosno istovremenog obavljanja poslova upravljanja u obrtu TERMO HLAD, u vlasništvu dužnosnika, počevši od 8. lipnja 2017.g., kada je stupio na navedenu dužnost.

Dužnosnik se na Odluku o pokretanju postupka očitovao dopisom koji je zaprimljen u Povjerenstvu dana 20. svibnja 2019. U svojem očitovanju dužnosnik u bitnom ne osporava utvrđene relevantne činjenice, ali ističe svoja postupanja usmjerena na otklanjanje povezanih mogućih povreda ZSSI-a kao i da nije bilo nikakve namjere da dođe do povrede ZSSI-a. U bitnom dužnosnik ukazuje Mišljenje Povjerenstva koje je dano na njegov zahtjev 12. srpnja 2017., a u kojem mu je ukazano da za vrijeme obnašanja dužnosti ne smije obavljati funkciju direktora u društvu SP HLAD 4M d.o.o. te da je dužan prenijeti upravljačka prava na temelju udjela u vlasništvu društava MA-EN SPORT d.o.o. i SP HLAD 4M d.o.o.

Nadalje, dužnosnik u očitovanju navodi da mu Povjerenstvo u navedenom Mišljenju nije ukazalo ni dalo mišljenje da ne smije za vrijeme obnašanja dužnosti niti u razdoblju od dvanaest mjeseci od dana prestanka obnašanja dužnosti zamjenika općinskog načelnika Općine Jakovlje, obavljati funkciju vlasnika obrta TERMO HLAD te da je obrt dužan voditi putem poslovođe u skladu sa odredbama Zakona o obrtu, iako je već u prvom Izvješću o imovinskom stanju od 28. lipnja 2017. godine, naveo podatak da uz volontersko obnašanje dužnosti obavljam drugi posao i to kao vlasnik toga obrta.

Dužnosnik ističe da je postupio u skladu s navedenim danim Mišljenjem i u dijelu u kojem se ukazuje da je zabranjeno stupanje u nove poslovne odnose između poslovnih subjekata u kojima ima vlasničke udjele, sukladno članku 17. ZSSI-a, kao i da je postupio prema uputi iz Mišljenja te, sukladno članku 16. stavku 1. ZSSI-a, ugovorom prenio upravljačka prava na osnovi poslovnih udjela u trgovačkim društvima MA-EN SPORT d.o.o. i SP HLAD 4M d.o.o. na povjerenika koji nije s njime interesno povezana osoba, o čemu je obavijestio Povjerenstvo u izvješću o imovinskom pravu podnesenom izvješću o imovinskom stanju. Dužnosnik zaključuje da je do moguće povrede članka 14. stavka ZSSI-a došlo isključivo iz njegova neznanja i iz nedovoljno poznavanja obveza postupanja sukladno odredbama ZSSI-a. Dužnosnik naglašava da nije bilo jasne i izravne namjere postupanja protivno odredbama ZSSI-a. Ističe da je u cilju otklanjanja moguće povrede članka 14. stavka ZSSI-a pokrenuo postupak

zapošljavanja poslovođe te da će obrt voditi putem poslovođe sukladno odredbama Zakona o obrtu.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Pri tom se napominje da sukladno članku 422. stavku 1. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 152/11, 111/12, 144/12, 68/13 i 110/15) upravu društva s ograničenom odgovornošću čini jedan ili više direktora. Slijedom navedenog, obavljanje funkcije direktora u društvu s ograničenom odgovornošću uz istovremeno obnašanje neke od dužnosti iz članka 3. stavka 1. i 2. ZSSI-a predstavlja povredu članka 14. stavka 1. ZSSI-a.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Upravljanje obrtom predstavlja obavljanje poslova upravljanja u poslovnom subjektu, pa stoga upravljanje obrtom uz istovremeno obnašanje neke od dužnosti iz članka 3. stavka 1. i 2. ZSSI-a predstavlja povredu članka 14. stavak 1. ZSSI-a.

Sukladno članku 20. stavku 3. ZSSI-a, zabrana iz članka 14. stavak 1. ZSSI-a primjenjuje se za vrijeme obnašanja dužnosti, kao i u razdoblju od dvanaest mjeseci nakon prestanka obnašanja dužnosti. Stoga dužnosnici, na temelju članka 14. stavka 1. u vezi s člankom 20. stavkom 3. ZSSI-a, za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, ne mogu u trgovačkim društvima obavljati funkcije člana uprave odnosno direktora kao niti u obrtu obavljati poslove upravljanja, bilo kao vlasnici obrta u kojem ne postoji poslovođa, bilo kao angažirani poslovođa obrta.

Naime, člankom 28. Zakona o obrtu („Narodne novine“, broj: 143/13.) propisano je da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika, dok je člankom 29. Zakona o obrtu propisano da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Sukladno članku 22. stavku 1. Zakona o obrtu, obrt se može obavljati u više izdvojenih pogona koji moraju udovoljavati uvjetima iz članka 11. toga Zakona. Sukladno stavku 2. toga članka Zakona, pod izdvojenim pogonom u smislu ovoga Zakona podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se izvan sjedišta obrta.

Sukladno članku 23., stavku 1. Zakona o obrtu, u svakom izdvojenom pogonu obrtnik koji obavlja slobodni obrt dužan je imenovati poslovođu koji mora ispunjavati propisane uvjete.

Na temelju članka 6. stavka 4. ZSSI-a, nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa. Ova odredba odnosi se na sukob interesa u širem smislu odnosno obvezu dužnosnika da svoje postupanje i situacije ažurno prilagode svim obvezama, ograničenjima i zabranama, propisanim odredbama ZSSI-a.

Povjerenstvo je radi radi utvrđivanja relevantnih činjenica u ovom postupku, izvršilo uvid u podnesena izvješća o imovinskom stanju dužnosnika Maria Hlada, u podatke sudskog registra i obrtnog registra, kao i dokumentaciju koju je dužnosnik dostavio uz svoje očitovanje na odluku o pokretanju predmetnog postupka sukoba interesa.

Povjerenstvo je izvršilo uvid u izvješća o imovinskom stanju koja je dužnosnik Mario Hlad podnio Povjerenstvu i to Izvješće o imovinskom stanju od 28. lipnja 2017.g. povodom stupanja na dužnost, Izvješće od 26. rujna 2017., podneseno povodom promjene te Izvješće od 31. siječnja 2018.g. podneseno radi ispravka. U navedenim izvješćima dužnosnik je naveo podatak da dužnost zamjenika općinskog načelnika obnaša volonterski uz mjesečnu volontersku naknadu u iznosu od 1.047,49 kuna. Ujedno, u navedenim izvješćima, dužnosnik je naveo podatak da uz volontersko obnašanje dužnosti obavlja drugi posao i to kao vlasnik obrta TERMO HLAD počevši od 2004.g., za koji posao prima plaću u mjesečnom neto iznosu od 3.039,04. Pored navedenog, dužnosnik je u Izvješćima, u rubrici „poslovni udjeli u poslovnim subjektima“ naveo podatak da je vlasnik 100% poslovnih udjela u trgovačkom društvu SP HLAD 4M d.o.o. te vlasnik 50% poslovnih udjela u trgovačkom društvu MA-EN-SPORT d.o.o. Dužnosnik je naveo podatak da je u oba trgovačka društva prenio upravljačka prava na treću osobu, …………, iz čega proizlazi da je dužnosnik prenio upravljačka prava na povjerenika koji nije s dužnosnikom povezana osoba, sukladno članku 16. stavku 1. ZSSI-a.

Napominje se da je Povjerenstvo, na zahtjev dužnosnika Maria Hlada, na 186. sjednici, održanoj 12. srpnja 2017.g., dalo dužnosniku mišljenje da ne smije za vrijeme obnašanja niti u razdoblju od dvanaest mjeseci od dana prestanka obnašanja dužnosti zamjenika općinskog načelnika Općine Jakovlje, obavljati funkciju direktora trgovačkog društva SP HLAD 4M d.o.o. te da je za vrijeme obnašanja dužnosti dužan prenijeti upravljačka prava koja proizlaze iz udjela u vlasništvu (temeljnom kapitalu) trgovačkih društava MA-EN-SPORT d.o.o. i SP HLAD 4M d.o.o. na povjerenika koji nije s dužnosnikom povezana osoba.

Nadalje, u izreci istog mišljenja Povjerenstvo je ukazalo dužnosniku da izvršavanje prava i obveza koje proizlaze iz poslovnog odnosa između Općine Jakovlje, u kojoj dužnosnik Mario Hlad obnaša dužnost zamjenika općinskog načelnika, i trgovačkog društva MA-EN-SPORT d.o.o., u kojem dužnosnik ima udio u vlasništvu, koji je nastao prije stupanja dužnosnika na dužnost, samo po sebi ne predstavlja povredu odredbi ZSSI-a, ali da je dužnosnik dužan izuzeti se od poduzimanja svih radnji kao i od sudjelovanja u donošenju bilo kojih odluka koje se odnose na izvršavanje prava i obveza koje proizlaze iz poslovnog odnosa Općine Jakovlje i trgovačkog društva MA-EN-SPORT d.o.o.

Konačno, u izreci istog mišljenja Povjerenstvo je ukazalo dužnosniku da bi stupanje trgovačkih društava, u kojima dužnosnik ima udjele u vlasništvu, u nove poslovne odnose s Općinom Jakovlje, za vrijeme obnašanja dužnosti, kao i u razdoblju od dvanaest mjeseci od prestanka obnašanja dužnosti, predstavljalo povredu članka 17. stavka 1. ZSSI-a.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080909035 upisano trgovačko društvo MA-EN-SPORT d.o.o., OIB: 74989900941, sa sjedištem u Jakovlju. Kao jedan od dvoje osnivača i članova toga trgovačkog društva upisan je Mario Hlad, s naznačenim osobnim podacima istima kao u podnesenom Izvješću o imovinskom stanju dužnosnika Maria Hlada, iz čega proizlazi da se radi o jednoj te istoj osobi. Međutim, kao jedina osoba ovlaštena za zastupanje, u svojstvu direktora istog trgovačkog društva upisana je Lucija Pučić od upisa društva u sudski registar 24. travnja 2014.g. nadalje.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080725467 upisano trgovačko društvo SP HLAD 4M d.o.o., OIB: 85612284251, sa sjedištem u Jakovlju. Kao jedini osnivač i član toga trgovačkog društva upisan je dužnosnik Mario Hlad. Ujedno, dužnosnik Mario Hlad upisan je i kao jedini član uprave odnosno direktor istog trgovačkog društva od upisa društva u sudski registar 19. ožujka 2010.g. nadalje, dakle i u trenutku donošenja ove odluke. Navedeni podaci istovjetni su na dan donošenja ove Odluke.

Nadalje, uvidom u podatke Ureda državne uprave u Zagrebačkoj županiji, Ispostave Zaprešić, objavljene na pregledniku obrtnog registra na službenim internetskim stranicama Ministarstva gospodarstva, poduzetništva i obrta (or.portor.hr) Povjerenstvo je utvrdilo da je pod matičnim brojem obrta 91238633 upisan obrt naziva TERMO HLAD, obrt za trgovinu i uvođenje grijanja, hlađejna i klimatizacije zraka, u vlasništvu dužnosnika Maria Hlada (osobni podaci istovjetni podacima u izvješću o imovinskom stanju), osnovan 30. siječnja 1997.g., sa sjedištem u Jakovlju. Za navedeni obrt upisan je podatak da obavlja djelatnost posredovanja u trgovini, nespecijalizirane trgovine na veliko te izvođenja instalacija za grijanje, hlađenje i ventilaciju u građevinama. U podacima upisanim u izvatku iz obrtnog registra nije navedeno da bi navedeni obrt imao drugu osobu zaposlenu radi obavljanja funkcije poslovođe. Navedeni podaci istovjetni su na dan donošenja ove Odluke.

Povjerenstvo je izvršilo uvid u ispis oglasa potrebe za radnicima obrta TERMO HLAD, objavljenog 14. svibnja 2019. na stranicama Hrvatskog zavoda za zapošljavanje (Regionalni ured Zagreb), dostavljen uz očitovanje dužnosnika. Navedenim oglasom iskazana je potreba za jednim radnikom na poslovima instalatera grijanja i klimatizacije.

Imajući u vidu da je Obrtni registar, sukladno članku 13. stavku 1. Zakona o obrtu, javna knjiga te da se smatraju točnim i istinitim podaci upisani u istom registru, Povjerenstvo nije moglo utvrditi da dužnosnik, kao vlasnik obrta TERMO HLAD ujedno ne obavlja upravljačke poslove u istom obrtu, s obzirom da obrt nema upisanog poslovođu niti u trenutku donošenja ove Odluke.

U odnosu na navode i stavove o primjeni odredaba ZSSI-a na predmetne okolnosti, koje je dužnosnik iznio u očitovanju ističe se slijedeće. Zabrana iz članka 14. stavka 1. ZSSI-a u pogledu upravljačkih funkcija u trgovačkim društvima i ostalim poslovnim subjektima, među ostalim i obrtima, propisana je striktno i beziznimno, neovisno o tome obnaša li dužnosnik svoju dužnost profesionalno (uz primanje plaće) ili volonterski i prima li pritom volontersku naknadu ili ne. Nadalje, ukazuje se da su zabrane propisane člankom 14. stavkom 1. ZSSI-a formalne i objektivne naravi te utvrđenje postojanja sukoba interesa u konkretnom slučaju nije pretpostavka utvrđenja predmetnih povreda ZSSI-a.

Povjerenstvo u ovom postupku nije utvrdilo da se dužnosnik povodom utvrđenih činjenica nalazi u sukobu interesa u smislu članka 2. ZSSI-a. Da jest, to bi predstavljalo posebnu povredu ZSSI-a od strane dužnosnika.

Nadalje, okolnost da navedena trgovačka društva i obrt u razdoblju otkad dužnosnik obnaša dužnost zamjenika općinskog načelnika nisu stupala u nove poslovne odnose s Općinom Jakovlje nisu relevantne za primjenu zabrane istovremenog obavljanja upravljačkih funkcija iz članka 14. stavka 1. ZSSI-a. Ove bi se okolnosti razmatrale kao moguće povrede zabrane propisane člankom 17. ZSSI-a te eventualne situacije sukoba interesa iz članka 2. ZSSI-a ili zabranjenog djelovanja iz članka 7. ZSSI-a, ukoliko bi dužnosnik svojom odlukom omogućio stjecanje koristi ovih trgovačkih društava od Općine Jakovlje. Dakle, radilo bi se o mogućim zasebnim povredama.

 Isto tako, okolnost da je dužnosnik u podnesenim Izvješćima o imovinskom stanju naveo da je zaposlen u obrtu TERMO HLAD, da od njega ostvaruje i plaću, kao i da ima poslovne udjele u trgovačkim društvima MA-EN-SPORT d.o.o. i SP HLAD 4M d.o.o. predstavlja postupanje sukladno obvezi potpunog i točnog navođenja podataka o imovini dužnosnika u propisanom obrascu, sukladno članku 8. i 9. ZSSI-a. Propust navođenja ovih podataka o poslovnim udjelima u poslovnim subjektima odnosno prihoda koje dužnosnik ostvaruje također bi predstavljalo zasebnu povredu odredbi ZSSI-a. Činjenica da je dužnosnik naveo neke podatke u izvješću o imovinskom stanju koji izravno ili posredno ukazuju na moguće druge povrede ZSSI-a, ne otklanjaju osobnu odgovornost dužnosnika za te druge moguće povrede ZSSI-a.

 Naposljetku, napominje se da je Povjerenstvo dalo navedeno Mišljenje od 12. srpnja 2017. dužnosniku sukladno pitanju postavljenom u zahtjevu dužnosnika, a sukladno odredbi članka 6. stavka 1. ZSSI-a, dakle u odnosu na postupanje oko kojeg je dužnosnik iskazao dvojbu je li u skladu s odredbama Zakona. Prema tome, dužnosnik nije tražio mišljenje smije li obavljati poslove upravljanja u obrtu TERMO HLAD čiji je vlasnik te ne može otkloniti odgovornost za ovu povredu članka 14. stavka 1. ZSSI-a jer mu Povjerenstvo u predmetnom Mišljenju nije samoinicijativno ukazalo i na ovu moguću povredu Zakona. Tim više, dužnosnik nije postupio u skladu s uputom koju jest dobio u navedenom Mišljenju, da ne može istovremeno obnašati dužnost zamjenika općinskog načelnika Općine Jakovlje i obavljati funkciju direktora u društvu SP HLAD 4M d.o.o.

 Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Mario Hlad počinio povredu članka 14. stavka 1. ZSSI-a istovremenim obnašanjem dužnosti zamjenika općinskog načelnika Općine Jakovlje te obavljanjem funkcije direktora trgovačkog društva SP HLAD 4M d.o.o. iz Jakovlja, počevši od 8. lipnja 2017.g. do dana donošenja ove Odluke. Stoga je Povjerenstvo donijelo odluku kao u točki I. izreke ovog akta.

Ujedno, iz prikupljenih podataka i dokumentacije Povjerenstvo je utvrdilo da je dužnosnik Mario Hlad počinio povredu članka 14. stavka 1. ZSSI-a istovremenim obnašanjem dužnosti zamjenika općinskog načelnika Općine Jakovlje te obavljanjem poslova upravljanja u obrtu TERMO HLAD, u vlasništvu dužnosnika, počevši od 8. lipnja 2017. do dana donošenja ove Odluke. Stoga je Povjerenstvo donijelo odluku kao u točki II. izreke ovog akta.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik počinio više povreda ZSSI-a.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona. Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i volonterska naknada, koju prema navodu u podnesenim Izvješćima o imovinskom stanju prima dužnosnik Mario Hlad.

Kao okolnost koja ublažava težinu povrede odredbi ZSSI-a te upućuje na potrebu izricanja niže sankcije, Povjerenstvo je uzelo u obzir činjenicu da dužnosnik prvi puta obnaša javnu dužnost na temelju koje je obveznik odredaba ZSSI-a te okolnost da poslove vođenja obrta u njegovu vlasništvu obavlja kao zanimanje odnosno radi stjecanja dohotka, kao i okolnost da dužnosnik iskazuje namjeru da u obrtu u njegovu vlasništvu zaposli drugu osobu koja može preuzeti funkciju poslovođe.

No, kao okolnost koja upućuje na potrebu izricanja sankcije više od minimalne, Povjerenstvo je cijenilo činjenicu da dužnosnik čini predmetne povrede u razdoblju duljem od dvije godine te da povredu istih nije otklonio niti nakon pokretanja ovog postupka, pri čemu je upućen na nezakonitost obavljanja funkcije direktora u društvu SP HLAD 4M d.o.o. još u navedenom Mišljenju Povjerenstva od 12. srpnja 2017.g.

Cijeneći navedene okolnosti, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće (volonterske naknade) u ukupnom iznosu od 3.000,00 kn, koja će se izvršit u 6 jednakih uzastopnih mjesečnih obroka, svaki u pojedinačnom iznosu od 500,00 kn. Stoga je Povjerenstvo donijelo odluku kao u točki III. izreke.

S obzirom da je u postupku utvrđeno da dužnosnik u vrijeme donošenja ove Odluke i nadalje, istovremeno uz obnašanje dužnosti, obavlja funkciju direktora društva SP HLAD 4M d.o.o. odnosno da u obrtu TERMO HLAD još uvijek nije upisana druga osoba kao poslovođa, Povjerenstvo je u točki IV. izreke uputilo  dužnosnika da u roku od 60 dana od dana primitka ove odluke razriješi situaciju kojom čini utvrđene povrede članka 14. stavka 1. ZSSI-a, uz ukazivanje na mogućnost pokretanja novog postupka.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mario Hlad, elektroničkom dostavom
2. Objava na internetskoj stranici Povjerenstva
3. Pismohrana